**POROČILO NADZORNEGA ODBORA OBČINE TRŽIČ O OPRAVLJENEM PREGLEDU**

**ZAKLJUČNEGA RAČUNA OBČINE TRŽIČ**

**ZA LETO 2020 -**

KONČNO POROČILO

1. Nadzorni odbor v sestavi:

* + Andreja Potočnik, predsednica odbora;
  + mag. Alenka Bradač, članica;
  + Edvard Polajnar, član;
  + Boštjan Mešič, član;
  + Luka Lukič, član.

2. Poročevalka: Andreja Potočnik, predsednica odbora.

3. Izvedenec: ni bilo imenovanih izvedencev.

4. Ime nadzorovanega organa: Občina Tržič, Trg svobode 18, 4290 Tržič, obcina.trzic@trzic.si.

# KAZALO

[KAZALO 5](#_Toc88581617)

[KRATEK POVZETEK 7](#_Toc88581618)

[1. Osnovni podatki o nadzoru 8](#_Toc88581619)

[1.1 Ime nadzornega organa 8](#_Toc88581620)

[1.2 Ime organa, v katerem se opravlja nadzor 8](#_Toc88581621)

[1.3 Kaj se nadzoruje 8](#_Toc88581622)

[1.4 Datum nadzora 8](#_Toc88581623)

[2. UVOD 9](#_Toc88581624)

[**2.1** Osnovni podatki o nadzorovanemu organu 9](#_Toc88581625)

[**2.2** Pravna podlago za izvedbo pregleda 9](#_Toc88581626)

[2.3 Datum in številka sklepa o izvedbi pregleda 9](#_Toc88581627)

[2.4 Namen in cilji pregleda 9](#_Toc88581628)

[2.5 Priprava poročila 10](#_Toc88581629)

[3. UGOTOVITVENI DEL 11](#_Toc88581630)

[4. PRIPOROČILA IN PREDLOGI 21](#_Toc88581631)

# KRATEK POVZETEK

Nadzorni odbor Občine Tržič (NO OT) je na svoji 26. redni seji dne 22. januarja 2021 s sklepom št. 109-26-5 sprejel Letni program dela NO OT za leto 2021, v katerem je predviden tudi pregled Zaključnega računa občine Tržič za leto 2020.

NO OT je dne 30.3.2021 s strani občinske uprave Občine Tržič prejel gradiva o zaključnem računu in v skladu z 31. členom Poslovnika NO OT pričel postopek priprave Poročila o zaključnem računu Občine Tržič.

NO OT je poročilo o Zaključnem računu OT za leto 2020 prvič obravnaval na 31. redni seji z dne 17.06.2021. Na seji je bila s strani Občine Tržič prisotna ga. Marjeta Maček, vodja Urada za finance, ki je članom NO OT pripravila kratko obrazložitev ključnih postavk in splošnih poudarkov izvedbe proračuna za leto 2020.

Na 32. redni seji z dne 21.7.2021 smo člani nadzornega odbora obravnavali do te seje pripravljene ugotovitve in se dogovorili o nalogah za pripravo Osnutka poročila o pregledu zaključnega računa proračuna za leto 2021.

Dodatna usklajevanja so potekala na 33. redni seji z dne 25.8.2021.

Na 34. redni seji z dne 8.9.2021 smo člani oblikovali končno besedilo Osnutka poročila o pregledu zaključnega računa proračuna za leto 2021 in ga po končani razpravi s sklepom tudi sprejeli ter ga poslali občinski upravi.

Na 35. in 36. redni seji z dne 29.9.2021 in 13.10.2021 smo člani nadzornega odbora obravnavali odziv občine po posameznih točkah in usklajevali besedilo končnih ugotovitev.

Na 37. redni seji z dne 17.11.2021 smo člani NO sprejeli končno besedilo poročila, kar je bilo potrjeno preko sklepa.

# Osnovni podatki o nadzoru

## Ime nadzornega organa

Nadzorni odbor Občine Tržič (NO OT).

## Ime organa, v katerem se opravlja nadzor

Občina Tržič, Trg svobode 18, 4290 Tržič, [obcina.trzic@trzic.si](mailto:obcina.trzic@trzic.si)

## Kaj se nadzoruje

Pregled zaključnega računa Občine Tržič za leto 2020.

## Datum nadzora

Nadzor zaključnega računa se je izvajal:

- 17.6.2021 na 31. redni seji NO OT,

- 21.7.2021 na 32. redni seji NO OT,

- 25.8.2021 na 33. redni seji NO OT in

- 8.9.2021 na 34. redni seji NO OT,

- 29.9.2021 na 35. seji NO OT,

- 13.10.2021 na 36. seji NO OT,

- 17.11.2021 na 37. seji NO OT.

1. **UVOD**
   1. **Osnovni podatki o nadzorovanemu organu**

Nadzorovani organ je Občina Tržič, ki je bila v času pregleda pri svojem delu organizirana v naslednjih organizacijskih enotah oziroma uradih:

-Urad za splošne zadeve;

-Urad za okolje in prostor;

-Urad za gospodarstvo in družbeno dejavnost in

-Urad za finance.

* 1. **Pravna podlago za izvedbo pregleda**
* 32. člen Zakona o lokalni samoupravi (Uradni list RS, št. 94/07 UPB, 76/08, 79/09, 51/10, 40/12 - ZUJF);
* 40. do 55. člen Statuta Občine Tržič (Uradni list RS 19/13 in 74/15);
* Poslovnik Nadzornega odbora Občine Tržič (Uradni list RS, 82/16) in
* Sklepi Nadzornega odbora Občine Tržič št 109-26-5.

## Datum in številka sklepa o izvedbi pregleda

Na svoji 26. redni seji z dne 22.1.2020 je NO OT sprejel sklep št. 109-26-5 s katerim je v letnem načrtu svojega dela predvidel pregled zaključnega računa občine Tržič za leto 2020.

NO OT je dne 30.3.2021 s strani Občinske uprave Občine Tržič prejel gradiva o zaključnem računu in v skladu z 31. členom Poslovnika NO OT pričel postopek priprave Poročila o zaključnem računu Občine Tržič.

Na podlagi določb Poslovnika nadzornega odbora občine Tržič je NO izvedel pregled zaključnega računa proračuna Občine Tržič za leto 2020.

## Namen in cilji pregleda

Glavni namen pregleda zaključnega računa Občine Tržič za leto 2020 je bil ugotoviti razloge za odstopanja realizacije planiranih proračunskih postavk glede na sprejeti proračun za leto 2020.

Poleg tega pa tudi ugotoviti morebitne neučinkovitosti, negospodarnosti, nezakonitosti in nepravilnosti pri porabi javnih sredstev ter o tem izdelati poročilo z ugotovitvami in podati priporočila.

NO OT je izvajal pregled po metodi vzorčenja, kar pomeni, da smo iz celotne dokumentacije za podrobnejši pregled izbrali zgolj določene postavke, izračune in obrazložitve.

## Priprava poročila

Pri pripravi poročila so sodelovali Andreja Potočnik, predsednica odbora, ter člani NO OT mag. Alenka Bradač, Boštjan Mešič, Luka Lukič in Edvard Polajnar.

# UGOTOVITVENI DEL

**Splošne ugotovitve**

V letu 2020 je Občina Tržič poslovala pozitivno. Realizirala je presežek prihodkov nad odhodki v višini 989.874 EUR. Realizacija načrtovanih prihodkov je znašala 96% planiranih, kar predstavlja 15,2 mio EUR. Načrtovanje prihodkov je bilo po mnenju NO OT dobro, saj je bilo poslovanje občine še vedno oteženo zaradi epidemije Covid.

Na drugi strani pa so bili celotni odhodki realizirani v višini 14,2 mio EUR, kar je 81% realizacije. Od tega so znašali investicijski odhodki 4.938.403 €. Načrtovani so bili v višini 6.897.731 EUR, kar pomeni 72% realizacijo. Občina ni realizirala vseh načrtovanih aktivnosti.

**Ugotovitve**

**Ugotovitev 1:**

NO OT ugotavlja, da je OT upoštevala priporočilo št. 1 iz preteklega pregleda zaključnega računa in je v strukturo dokumenta pri opisu realizacije posameznih postavk ponovno uvrstila primerjavo med planiranimi sredstvi in realiziranimi sredstvi za tekoče leto, kar pomembno prispeva k transparentnosti in preglednosti obrazložitev.

**Ugotovitev 2:**

30609 SREDSTVA ZA POSPEŠEVANJE GOSPODARSTVA V OBČINI

NO OT ugotavlja, da je bilo na postavki zelo izrazito povečanje plana realizacije za leto 2020 (563.900 EUR) v primerjavi z realizacijo v letu 2019 (271.782), kar je zelo pohvalno.

Vendar pa podroben pregled vsebine postavke pokaže, da je velik del sredstev na tej postavki (350.000 EUR) predviden za NRP 41711001 - Zelena naselja. NO OT se sprašuje po kakšnem ključu je ta postavka vključena v sredstva za pospeševanje gospodarstva v občini, saj ne vidimo neposredne povezave.

Poleg tega je bila prav ta postavka realizirana v največji meri (90,48%), kar je posredno tudi dvignilo realizacijo na skupni postavki. Če pa pogledamo na ostale postavke lahko ugotovimo, da so bila sredstva, ki so dejansko namenjena pospeševanju gospodarstva realizirana precej slabše. Le 150.000 EUR od planiranih 213.900, kar je le približno 70%.

*Pojasnilo Občine Tržič k ugotovitvi 2:*

*Pojasnilo k vključitvi NRP 41711001 – Zelena naselja v sredstva PP 30609 – Sredstva za*

*pospeševanje gospodarstva v občini*

*Sredstva na NRP 41711001 – Zelena naselja so se namenila za ureditev parka na vzhodni strani območja BPT v Tržiču. Park se je uredil na mestu sproščenega prostora nekdanjega*

*industrijskega kompleksa, ki je nastal po odstranitvi določenih objektov. Znotraj ureditve parka so se umestile različne dejavnosti – urbana ureditev parka s programom javnih površin, ureditev otroškega igrišča, ureditev rekreacijskega poligona za kolesarje in ureditev mirnega zelenega parka s sprehajalno potjo ob rakah.*

*Občina Tržič tudi z ureditvijo cestne ter komunalne infrastrukture želi območje narediti privlačno za zasebne investitorje ter ga delno odpreti tudi za občane tako, da vanj umesti določene javne vsebine – parkovne ureditve (kar je bil tudi predmet operacije Zelena naselja) ter v nadaljevanju tudi peš in kolesarsko pot.*

*S predhodnimi investicijami, ki niso bile predmet operacije Zelena naselja in z ureditvijo parka, ki je bil predmet te operacije, se je uredilo cca. 2.500 m2 novih zelenih oz. parkovnih površin, ki bodo izboljšale bivanjske in pogoje za prostočasne dejavnosti za občane in obiskovalce, posledično se bo popestrilo turistično ponudbo in bistveno izboljšalo podobo kompleksa ter razširilo in omogočilo druge razvojne možnosti območja, ki bodo imele pozitivne učinke na gospodarstvo.*

*Ker je območje že desetletja ostajalo brez razvojne perspektive, s svojo neurejeno podobo kazilo vhod v mestno jedro in ker gre za zazidljiva zemljišča, kjer bi bil na že degradiranih stavbnih zemljiščih možen razvoj podjetništva in obrti, je Občina Tržič v tem prepoznala velik javni interes, še zlasti zaradi dejstva, da v vseh teh letih ni bilo zadostnega zanimanja zasebnih investitorjev, ki bi kompleks odkupili in celostno uredili. Občina Tržič je z novogradnjami in obnovami infrastrukture delno revitalizirala degradirane industrijske površine, ki so pod kulturno-varstveno zaščito. Zavedamo pa se, da bo javnemu ciklu moral slediti zaseben investicijski cikel, ki edini lahko v celoti oživi in prenovi kompleks.*

*Operacija Zelena naselja je bila z zgoraj opisanimi nameni umeščena znotraj PP 30609, ne izključujemo pa možnosti, da je ne bi bilo mogoče umestiti tudi znotraj katere druge PP, vendar je šlo pri tej operaciji za nadaljevanje revitalizacijskih vsebin na področju BPT-ja, saj je znotraj te PP umeščen še en NRP, in sicer NRP 41408004 – Regeneracija industrijskega območja BPT – RIO Tržič.*

*Pojasnilo realizacije sredstev na PP 30609 – Sredstva za pospeševanje gospodarstva v občini*

*Prvotno je bilo na postavki za namen izvedbe Javnega razpisa za dodelitev spodbud na področju podjetništva in gospodarstva zagotovljenih 120.000,00 EUR. Z amandmajem so bila na postavko zagotovljena dodatna sredstva v višini 15.000,00 EUR z obrazložitvijo: "V okviru Javnega razpisa za dodelitev spodbud na področju podjetništva in gospodarstva je potrebno nameniti več sredstev za spodbude podjetjem, predvsem naj se preuči dodelitev več sredstev za sofinanciranje projektov novonastalih podjetij oz. mladih podjetij ter sofinanciranje nakupa (tehnološke) opreme." Na razpisu je sredstva prejelo 12 upravičencev, katerih vloge so zadostile razpisnim pogojem. Realizacija sredstev je bila znatno nižja od pričakovane. V letu 2020 Občina Tržič tudi ni prejela vloge za sofinanciranje aktivnosti Območno obrtne zbornice Tržič za katere se je sredstva namenjalo v preteklih letih. Razlogi za slabšo realizacijo ostalih sredstev na postavki so povezani tudi z epidemijo in situacijo, ki je ob tem nastala, saj se sredstva niso namenjala za izvedbo predavanj, delavnic, izobraževanj ipd.*

Odgovor NO OT:

NO OT sprejema obširno pojasnilo OT o razlogih za vključitev NRP 41711001 - Zelena naselja pod PP30609. Vendar pa NO OT še vedno smatra, da bi bilo pravilno in bolj transparentno, če bi se operacija Zelena naselja uvrstila pod kakšno drugo PP, kar v svojem pojasnilu priznava tudi OT.

**Ugotovitev 3:**

30302 RAZVOJ KOLESARSKEGA IN GORSKO-KOLESARSKEGA TURIZMA in

30305 UPRAVLJANJE TURISTIČNE INFRASTRUKTURE IN PRODUKTOV

NO OT je že v lanskem pregledu zaključnega računa 2019 ugotovil, da se občina potenciala gorsko-kolesarskega (GK) turizma loteva premalo ambiciozno. Zato smo presenečeni, da OT v letu 2020 na tej postavki sploh ni predvidel sredstev. Prav tako tudi ni bilo nobene realizacije. Zato se poraja vprašanje ali OT sploh še izvaja aktivnosti na vzpostavitvi ustrezne infrastrukture oziroma ali poskuša doseči kakšen napredek na področju legalizacije GK tras, glede na to, da postavka v proračunu še vedno obstaja.

Sicer OT v obrazložitvah na postavki 30305 UPRAVLJANJE TURISTIČNE INFRASTRUKTURE IN PRODUKTOV navaja, da je v tej postavki v letu 2020 združila več postavk s področja upravljanja turistične infrastrukture kamor spada tudi razvoj GK turizma. Vendar iz obrazložitev na tej postavki lahko razberemo, da je šlo v glavnem za nekaj promocijsko reklamnih aktivnosti GK turizma in označevanje nekaterih GK steza. Vendar se s tem ne loteva ključnega problema, to je legalizacije in ureditve GK steza, ki so dejansko infrastruktura za izvajanje GK turizma.

*Pojasnilo Občine Tržič k ugotovitvi 3:*

*Z namenom racionalizacije aktivnosti in porabe so se v letu 2020 nekatere postavke, vključno s postavko 30302 - razvoj kolesarskega in gorsko-kolesarskega turizma združile v skupno postavko, ki pokriva upravljanje turistične infrastrukture in produktov (30305). Takšna združitev je skladna z razvojnim planom na področju turizma. Področja, ki jih zajema ta postavka so razvoj kolesarskega in gorsko-kolesarskega turizma, Ljubelja in Zelenice in vseh ostalih tematskih poti in območij z izjemo naravnega spomenika Dovžanova soteska. Za promocijo in razvoj kolesarskega turizma je bilo, vključno z vzpostavitvijo in delovanjem sistema Gorenjska. Bike namenjeno 32.022,40 EUR. Del sredstev za promocijo pa se namenja tudi s postavke spodbujanje razvoja turizma (30300).*

*V letu 2020 so aktivnosti na področju vzpostavitve kolesarske infrastrukture in legalizacije gorskokolesarskih tras zaradi različnih razlogov (epidemija, preučitev nadaljnjih razvojnih možnosti, …) nekoliko zastale. Vsekakor se zavedamo potenciala razvoja outdoor turizma, predvsem pa gorsko kolesarskega turizma, zato smo letos, ob poteku Strategije razvoja kolesarskega turizma, s sklepom župana imenovali novo delovno skupino, katere naloge in pristojnosti so:*

* *novelacija Strategije razvoja kolesarskega turizma – prilagoditev aktualnemu stanju, predvsem porastu števila kolesarjev z električnimi kolesi in pojavu gravel kolesarjenja,*
* *priprava akcijskega načrta do leta 2025,*
* *priprava predlogov ureditve novih ter legalizacije, označitve in nadelava obstoječih poti.*

*Pri legalizaciji poti sodelujemo tudi s SORKom (Svetovalni organ gorenjske regije za razvoj kolesarstva), ki si je za leti 2021/2022 zadal cilj, da se posveti vzpostavitvi omrežja za gravel in gorske kolesarje. Osnovo omrežja predstavljata trasi Slovenske turnokolesarske poti (STKP) in Trans Karavank, ki poteka tudi po tržiški občini. V prvi fazi bodo zbrali kartografske vsebine (zavarovana območja, naravne vrednote, Natura 2000, ekološko pomembna območja, mrežo gozdnih poti in vlak, traso Slovenske turnokolesarske poti, traso turnokolesarske poti Trans Karavanke, trase MTB trailov, za katere obstajajo gpx…). Namen je, da se na enem mestu dobi čim več slojev, se jih med seboj prekrije in vidi aktualno stanje. Na tem bi se gradilo naprej, določilo območja, kjer kolesarjenje ni dovoljeno, kjer je dovoljeno z omejitvami (npr. časovno…), kjer je potencialno dovoljeno. To bo dobra osnova za izdajanje soglasij za legalizacijo poti, za vzpostavljanje novih poti in povezav ter seveda nadaljnjo promocijo.*

*Nenazadnje želimo NO OT seznaniti, da je legalizacija in gradnja, še posebej gorsko-kolesarske infrastrukture, zahteven proces, ki bo v občini Tržič, zaradi specifike velikega števila lastnikov, kompleksen in dolgotrajen.*

Odgovor NO OT:

NO OT iz dodatnega pojasnila OT ugotavlja, da se na razvoju kolesarskega in gorsko-kolesarskega turizma dejansko izvaja in načrtuje veliko aktivnosti, ki iz zaključnega poročila niso bile razvidne. Razumemo tudi, da je bila realizacija v letu 2020 iz navedenih razlogov precej okrnjena. Glede na načrtovane aktivnosti pa smatramo, da bi si to področje v bodoče ponovno zaslužilo samostojno PP 30302, tako iz razloga transparentnosti, kakor tudi verjetnega povečanja obsega sredstev.

**Ugotovitev 4:**

60801 UKREPI ZA IZBOLJŠANJE POPLAVNE VARNOSTI (PRISTAVA-ŽIG.VAS)

Že v pregledu zaključnega računa za leto 2019 je NO OT opozoril na nizko realizacije te postavke v zaključnem računu. Obenem smo smatrali, da ocena uspeha realizacije v obrazložitvah ne odraža dejanskega stanja.

Kljub temu ugotavljamo, da je situacija na tej postavki popolnoma identična tudi v zaključnem računu za leto 2020. Realizacija je manj kot 30%. Tudi ocena realizacije je neustrezno interpretirana. Navedba: ''Zastavljeni cilji v letu 2020 so bili realizirani.'', po našem mnenju ne ustreza dejanskemu stanju, saj 30% realizacija ne more pomeniti, da so bili cilji realizirani, ali pa je bilo planiranje neustrezno. Poleg tega iz obrazložitve ni razvidno ali je bil na projektu v letu 2020 sploh dosežen kakšen napredek, saj je opis podoben vsebini obrazložitve iz zaključnega računa 2019 na tej postavki.

*Pojasnilo Občine Tržič k ugotovitvi 4:*

*V proračunu za leto 2020 je v obrazložitvi PP 60801 navedeno, da sredstva predstavljajo strošek izdelave projektne dokumentacije za pridobitev gradbenega dovoljenja (DGD) in projekta za izvedbo del (PZI) za načrtovano izvedbo nove razbremenilne struge ob predvideni kolesarski stezi vzdolž lokalne ceste Križe – Zadraga . V avgustu 2020 je bilo izvedeno javno naročilo za projektiranje, za katerega je potrebno pred samo izvedbo v sklepu o začetku postopka oddaje naročila napisati, da so sredstva v višini ocenjene vrednosti naročila na ustrezni PP in NRP zagotovljena. Samo javno naročilo pa do konca leta 2020 glede na terminski plan izvedbe (1. Faza – izdelava DGD, 2. faza – izdelava PZI, pri čemer se roki lahko spremenijo, v kolikor bi iz projektnih pogojev izhajalo, da posamezni mnenjedajalec zahteva predložitev dodatne dokumentacije, ki ni predmet javnega naročila) še ni bilo izvedeno v celoti, saj je bila izdelana projektna dokumentacija za pridobitev projektnih pogojev in tudi plačana v višini 30% pogodbene vrednosti naročila. Zastavljene cilje za leto 2020 je moč razlagati tudi tako, da je občinska uprava cilje z izvedbo javnega naročila izpolnila v celoti, naročilo pa bo realizirano v celoti po izpolnitvi vsega, kar je zahtevano v projektnih pogojih posameznega mnenjedajalca.*

*Pripomba NO, da iz obrazložitev ni razvidno, ali je bil v letu 2020 na projektu sploh kakšen napredek, je neutemeljena, saj se tako obsežnega projekta kot je ureditev poplavne problematike na območju Pristave, Križ, Sebenj in Žiganje vasi ni mogoče lotiti drugače, kot da se to izdela predvsem skladno s področno zakonodajo, ki velja za področje voda (in drugimi gradbenimi* *predpisi), in sistematično po fazah, ki si sledijo: celovita hidrološka analiza obravnavanega območja, karte razredov poplavne nevarnosti, idejna zasnova omilitvenih ukrepov, novelacija hidrološkega modela obstoječega stanja na novo predvideno stanje, projektna dokumentacija DGD, projektna dokumentacija PZI. Iz obrazložitve zaključnega računa za 2019 je razvidno, da je bil v letu 2019 dopolnjen geodetski posnetek in izdelana idejna zasnova ureditve poplavne problematike na območju Pristave, Križ, Sebenj in Žiganje vasi, kar je osnova za nadaljnje projektiranje oz. izdelavo DGD in PZI.*

Odgovor NO OT:

NO OT sprejema dodatno pojasnilo OT. Hkrati pa ponovno, kot že lani, predlaga, da se v obrazložitve zaključnega računa v prihodnje vsaj na kratko obrazloži zakaj so bila sredstva realizirana v tako majhni meri kljub temu, da so bili zastavljeni cilji realizirani.

**Ugotovitev 5:**

10108 PAMETNA SKUPNOST

NO OT ugotavlja, da je OT v letu 2020 v proračunu predvidela 18.000 EUR za razvoj pametne skupnosti, kar sicer ni veliko, vendar je pozitivno, da se to perspektivno področje začne resneje naslavljati. Vendar pa žal na tej postavki ni bil realiziran niti evro. Kot je opisano v obrazložitvah, je bilo planirano kar nekaj aktivnosti, ki pa iz različnih razlogov niso bile realizirane. Glede na opisane aktivnosti se je težko znebiti občutka, da ni bilo prave zavzetosti za izvedbo, saj ni šlo za stvari, ki bi bile zapostavljene zaradi Covid-19 situacije, prej obratno.

Glede na to, da se sredstva prenašajo v naslednje leto, bi veljalo opozoriti, da se v letu 2021 odvija tudi razpis MJU za sofinanciranje konzorcijev občin za izvedbo demonstracijskih (pilotskih) projektov na področju digitalizacije, ki je nova priložnost za dvig kakovosti bivanja občanov in tudi obiskovalcev. Uspešno izvedeni demonstracijski projekti pa so izhodišče za sodelovanje na bodočih razpisih za pridobitev evropskih in državnih sredstev za produkcijsko uvedbo digitalizacijskih projektov.

*Pojasnilo Občine Tržič k ugotovitvi 5:*

*OT je v odzivnem poročilu podala pojasnilo k ugotovitvi 5, ki pa ga zaradi obširnosti ne povzemamo v tem dokumentu. Je pa na voljo v odzivnem poročilu.*

Odgovor NO OT:

Iz pojasnila je možno razbrati, da OT dejansko namenja veliko energije izvajanju aktivnosti na področju pametnih skupnosti in digitalizaciji poslovanja. Je pa res, da so ti projekti zelo odvisni od evropskih sredstev in financiranja države. Žal pa se tovrstni razpisi odvijajo zelo počasi in pogosto tudi neuspešno kar vpliva tudi na (ne)realizacijo na občinskem nivoju. Vsekakor pa je smiselno, da se ta postavka v proračunu ohranja in ambiciozno planira v prihodnje.

**Ugotovitev 6:**

TERJATVE

V poročilu občina navaja stanje zapadlih terjatev na dan 31.12.2020 v vrednosti 133.212,71 EUR. Znesek zajema zapadle najemnine za poslovne prostore, stanarine in zamudne obresti. Znesek zapadlih terjatev je nižji kot preteklo leto. Občina navaja, da je znesek nižji tudi zaradi odprodaje nepremičnine, zaradi epidemije Covid pa so bile nekatere najemnine odpisane. V znesku zapadlih terjatev v višini 43.257,30 EUR so tudi terjatve do koncesionarjev, ki so opravljali zdravstvene storitve.

*Pojasnilo Občine Tržič k ugotovitvi 6:*

*V letu 2020 je bilo zaradi končanja postopka osebnih stečajev brez razdelitve premoženja odpisanih za 1.756,11 EUR terjatev. Poleg tega je bilo na podlagi sklenjene poravnave, zaradi dokončne ureditve dolgoletnega spora, po pooblastilu Občinskega sveta Občine Tržič, odpisano za 4.451,67 EUR terjatev iz naslova povračila sodnih stroškov z zakonskimi zamudnimi obrestmi. V znesku zapadlih terjatev v višini 43.257,30 EUR so terjatve do Ministrstva za finance, za izplačilo dodatkov po 123. členu ZIUOPDVE in 11. točki 39. člena KPJS (COVID dodatki) in sicer za mesec oktober, november in december 2020, za posredne proračunske uporabnike Občine Tržič. Zahtevki za uveljavljanje sredstev za financiranje dodatka na podlagi 123. člena ZIUOPDVE za zasebne izvajalce s področja zdravstva (koncesionarje) so bili izstavljeni Ministrstvu za zdravje. Konec leta smo imeli odprte terjatve tako do Ministrstva za finance kot tudi do Ministrstva za zdravje, vse iz naslova COVID dodatkov, le da izkazujemo med zapadlimi terjatvami do neposrednih uporabnikov proračuna države (kto 140) zgolj 43.257,30 EUR terjatev do Ministrstva za zdravje in sicer glede na datum vložitve zahtevka. Ostalih terjatev iz naslova COVID dodatkov ne beležimo med zapadlimi, saj na dan 31.12.2020 od vložitve zahtevka še ni poteklo 30 dni. Občine smo v zadevi izplačila COVID dodatkov za posredne proračunske uporabnike (zavode) in za koncesionarje nastopale kot posrednik. Zavodi in koncesionarji so svoje zahtevke za izplačila COVID* *dodatkov vlagali na občino, mi pa smo jih posredovali naprej na ministrstva.*

Odgovor NO OT:

Iz odgovora Občne Tržič lahko sklepamo, da so bili uspešnejši v procesih izterjave, saj je izkazani znesek nižji kot preteklo leto. Ni pa pojasnjeno, zakaj je odprta terjatev do države, da le-ta velja za rednega plačnika.

**Ugotovitev 7:**

POSLOVANJE KS BISTRICA

Tudi v poročilu o poslovanju KS Bistrica ta krajevna skupnost izkazuje zapadle terjatve do najemnika Gašper Zaplotnik s.p. Zapadle terjatve do tega najemnika so bile obravnavane že v poročilu NO OT, ko je bil izveden pregled poslovanja za to KS za leti 2017 in 2018.

*Pojasnilo Občine Tržič k ugotovitvi 7:*

*Predsednika KS Bistrica smo obvestili, da je NOOT v osnutku poročila o pregledu zaključnega računa Občine Tržič za leto 2020 ugotovil, da so v izkazih KS še vedno odprte terjatve do najemnika Gašper Zaplotnik s.p. in ga pozvali k odgovoru. Odgovoril nam je, da je za 29.9.2021 sklicana seja sveta KS Bistrica, na kateri bo obravnavana problematika odprtih terjatev do najemnika.*

Odgovor NO OT:

S strani Občine Tržič ni bilo podano nobeno pojasnilo, ali so na zapadle terjatve Krajevno skupnost Bistrica med letom opozarjali tudi sami.

**Ugotovitev 8:**

41711002 PAMETNA RAZSVETLJAVA

Realizacija omenjene postavke je 55%. Načrtovanih je bilo 84.467 EUR, realiziranih 46.964 EUR. Projekt je odobren na prvi stopnji v okviru projektov CLLD (Community Led Local Development) – lokalni razvoj, ki ga vodi Skupnost na ravni LAS Gorenjska košarica. Glede na dejstvo, da je projekt delno financirala Evropska unija iz sredstev Evropskega sklada za regionalni razvoj (ESRR), pristop CLLD-izvajanje lokalnega razvoja, ki ga vodi skupnost, v programskem obdobju 2014-2020, kar pomeni, da je skrbno načrtovan, v zaključnem računu ni pojasnjeno zakaj takšno odstopanje.

*Pojasnilo Občine Tržič k ugotovitvi 8:*

*Sredstva v višini 84.467, 00 EUR so se na NRP 41711002 zagotovila skladno z Dokumentom identifikacije investicijskega projekta (DIIP), ki ga je bila Občina Tržič, poleg ostale dokumentacije, dolžna pripraviti še pred oddajo vloge in kasnejšo morebitno odobritvijo sredstev za izvedbo projekta. Z omenjenim dokumentom so se obravnavali tehnični, finančni in organizacijski vidiki naložbe za ureditev pametne razsvetljave v urbanih delih Tržiča (Bistrica pri Tržiču, Ravne, pešpot za Mošenikom, cesta za Jezom in Koroška cesta). Na podlagi informativnih ponudb za gradbeno, obrtniška in inštalacijska dela ter drugih spremljajočih aktivnosti izvedbe projekta (stroški projektne dokumentacije, svetovanja pri izvedbi javnega naročila, gradbenega nadzora, promocije ipd.) se je pripravila ocena vrednosti investicije ter predvidene finančne konstrukcije. Ocenjena vrednost celotne investicije se je zagotovila v načrtu razvojnega programa v proračunu Občine Tržič. Po prejetem obvestilu o potrditvi operacije Pametna razsvetljava s strani MGRT, je BSC Kranj, d.o.o. (vodilni partner v projektu) skupaj z zunanjim izvajalcem pripravil in objavil skupno javno naročilo za izbor izvajalca za izvedbo Pametne razsvetljave za Občine Bohinj, Naklo in Tržič - po sklopih. Za izvedbo projekta na območju občine Tržič,* *je izbrani izvajalec ponudil precej nižjo ceno od predvidene, in sicer 29.379,40 EUR brez DDV oziroma 35.842,87 EUR z DDV, kar je tudi glavni razlog, da prihaja do precejšnjega odstopanja med planiranimi in dejansko realiziranimi sredstvi.*

Odgovor NO OT:

NO OT sprejema dodatno pojasnilo OT. Hkrati pa predlaga, da Občina Tržič v bodoče že v obrazložitvi predstavi zakaj je prišlo do takšnega odstopanja.

**Ugotovitev 9:**

41207013 SEVERNI PRIKLJUČEK NA DRŽAVNO CESTO

V obrazložitvi zaključnega računa OT Tržič navaja, da ji je v letu 2020 uspelo od vseh dedičev odkupiti potrebna zemljišča, zato se za leto 2021 načrtuje pridobitev projektne dokumentacije DGD in PZI. V nadaljevanju se v tej isti obrazložitvi dodaja »Ker je dedni postopek v zaključni fazi, se predvideva, da za pridobitev zemljišč ne bo več ovire.« Torej si trditvi vsebinsko nasprotujeta. NO OT zanima ali so zemljišča odkupljena ali ne, ter če so, ali se je že pristopilo k pripravi občinskega podrobnega prostorskega načrta.

*Pojasnilo Občine Tržič k ugotovitvi 9:*

*NRP 41207013 Severni priključek na državno cesto v zaključnem računu proračuna 2020 sploh ni omenjen, saj v letu 2020 na tem NRP ni bilo načrtovanih aktivnosti. V proračunu za leto 2021 je za ta NRP pri stanju projekta podana obrazložitev: »V preteklih letih je bil izdelan idejni projekt izgradnje severnega priključka, ki je tudi recenziran. Že v letu 2015 je bila predvidena nadaljnja izdelava projektne dokumentacije za pridobitev gradbenega dovoljenja (PGD) in za izvedbo (PZI), h kateri pa nismo pristopili, ker se je nakup potrebnih zemljišč, ki so bila denacionalizacijskemu upravičencu vrnjena v naravi odmikal zaradi nedokončanega dednega postopka (8 dedičev). V letu 2020 smo uspeli od vseh dedičev odkupiti potrebna zemljišča, zato se za leto 2021 načrtuje pridobitev projektne dokumentacije DGD in PZI. Ker je dedni postopek v zaključni fazi, se predvideva, da za pridobitev zemljišč ne bo več ovire. Potrebno pa je pristopiti k pripravi občinskega podrobnega prostorskega načrta OPPN za izgradnjo severnega priključka Za jezom, ki bo pravna podlaga za pridobitev potrebnih gradbenih dovoljenj za predvidene prometno tehnične ureditve.« Iz Poročila o realizaciji Načrta ravnanja z nepremičnim premoženjem Občine Tržič za leto 2020 oz. iz priloge Tabela 2: Načrt pridobivanja nepremičnega premoženja Občine Tržič za leto 2020 – Realizacija je razvidno, da smo v letu 2020 realizirali nakup večinskega solastniškega deleža 5/8 nepremičnin parc. št. 415/25 in 415/28 obe k.o. 2143 – Trži v višini 7 85.716,22 EUR za izgradnjo severnega priključka iz sredstev PP 61000 Nakup nepremičnin in drugi odhodki v zvezi z nepremičninami, kar pomeni, da smo odkupili potrebna zemljišča. Zato je v obrazložitvi stanja projekta stavek» Ker je dedni postopek v zaključni fazi, se predvideva, da za pridobitev zemljišč ne bo več ovire.« odveč oz. smo ga spregledali in ga nismo izbrisali. Začetek priprave OPPN za severni priključek Za jezom je načrtovan še v letošnjem letu.*

Odgovor NO OT:

NO OT sprejema dodatno pojasnilo Občine Tržič in obžaluje, da je prišlo do neljube napake. Ob pregledu Zaključnega računa za leto 2020 smo namreč istočasno pregledovali tudi Proračun za leto 2021 in po pomoti vključili v poročilo ugotovitev, ki se je nanašala na slednji dokument.

# PRIPOROČILA IN PREDLOGI

**Priporočilo št. 1 (veza ugotovitev št. 2)**

NO OT priporoča, da OT v prihodnje NRP-je s področja zelenih naselij uvrsti na samostojno ali drugo primernejšo proračunsko postavko. PP 30609 SREDSTVA ZA POSPEŠEVANJE GOSPODARSTVA V OBČINI pa naj bo namenjena vsebinam, ki neposredno vplivajo na pospeševanje gospodarstva v občini. S tem bo zagotovljena večja transparentnost pri načrtovanju in namenski porabi sredstev na tej postavki.

**Priporočilo št. 2 (veza ugotovitev št. 3)**

NO OT priporoča, da OT ohrani samostojno PP 30302 RAZVOJ KOLESARSKEGA IN GORSKO-KOLESARSKEGA TURIZMA. Glede na predvidene aktivnosti, ki jih navaja OT je v prihodnje možno pričakovati občutno povečanje vlaganj na tem področju. S tem bo zagotovljena večja transparentnost pri načrtovanju in namenski porabi sredstev na tej postavki.

**Priporočilo št. 3 (veza ugotovitev št. 4)**

NO OT priporoča, da OT bolj skrbno pripravlja komentarje realizacije postavk, še zlasti pri postavkah, kjer je bila realizacija bistveno slabša od veljavnega proračuna, in navede dejanske razloge za slabo realizacijo. To se nanaša tudi ali še zlasti na primere, kjer so bili po mnenju občine cilji doseženi, realizacija porabe sredstev pa je bila bistveno nižja od planirane, kot je v primeru ugotovitve 4.

**Priporočilo št. 4 (veza ugotovitev št. 6)**

NO OT priporoča, da v bodoče v dokumentih, vezanih na obrazložitve proračuna, v delu, ki se nanaša na terjatve, podrobneje pojasni tiste zapadle, ki so vezane na državni proračun.

**Priporočilo št. 5 (veza ugotovitev št. 7)**

NO OT priporoča, da Občina Tržič skupaj s Krajevno skupnostjo razčisti status in presodi ali je smiselno ohranjati najemno pogodbo z najemnikom, ki že daljše obdobje ne spoštuje pogodobenih obveznosti.

***predsednica nadzornega odbora***

***Andreja Potočnik, l.r.***

* mag. Alenka Bradač, članica
* Edvard Polajnar, član
* Boštjan Mešič, član
* Luka Lukič, član

Tržič, 17.11.2021